ราคาทองปิดบวก ข้อมูลศก.อ่อนแอหนุนแรง
สัญญาทองคำตลาดนิวยอร์กปิดขยับขึ้นเมื่อคืนนี้ (10 พ.ย.) เนื่องจากนักลงทุนเข้าซื้อสัญญาทองคำซึ่งเป็นสินทรัพย์ที่ปลอดภัย หลังจากสหรัฐเปิดเผยว่า ดัชนีราคานำเข้าเดือนต.ค.ปรับตัวลดลงติดต่อกันเป็นเดือนที่ 4 อันเนื่องมาจากการชะลอตัวของเศรษฐกิจในต่างประเทศ
11 พ.ย. 2558

สำนักข่าวอินโฟเควสท์รายงานว่า สัญญาทองคำตลาด COMEX (Commodity Exchange) ส่งมอบเดือนธ.ค.เพิ่มขึ้น 40 เซนต์ หรือ 0.04% ปิด (10 พ.ย.) ที่ 1,088.50 ดอลลาร์/ออนซ์, สัญญาโลหะเงินส่งมอบเดือนธ.ค.ลดลง 5.7 เซนต์ หรือ 0.40% ปิดที่ 14.356 ดอลลาร์/ออนซ์ ส่วนสัญญาพลาตินัมส่งมอบเดือนม.ค.ร่วงลง 14.9 ดอลลาร์ หรือ 1.63% ปิดที่ 899.50 ดอลลาร์/ออนซ์ และสัญญาพัลลาเดียมส่งมอบเดือนธ.ค.เพิ่มขึ้น 85 เซนต์ หรือ 0.1% ปิดที่ 597.80 ดอลลาร์/ออนซ์
นักลงทุนเข้าซื้อสัญญาทองคำในฐานะสินทรัพย์ที่มีความปลอดภัย หลังจากกระทรวงแรงงานสหรัฐเปิดเผยเมื่อวานนี้ว่า ดัชนีราคานำเข้าร่วงลง 0.5% ในเดือนต.ค. เมื่อเทียบรายเดือน โดยเป็นการปรับตัวลงเป็นเดือนที่ 4 ติดต่อกัน เนื่องจากผลกระทบของดอลลาร์ที่แข็งค่า, ราคาน้ำมันในระดับต่ำ และการชะลอตัวของเศรษฐกิจในต่างประเทศ
อย่างไรก็ตาม สัญญาทองคำขยับขึ้นเพียงเล็กน้อย เนื่องจากตลาดได้รับแรงกดดันจากการแข็งค่าของสกุลเงินดอลลาร์ รวมทั้งกระแสคาดการณ์ที่ว่าธนาคารกลางสหรัฐ (FED) จะปรับขึ้นอัตราดอกเบี้ยในเดือนธ.ค. นายเอริค โรเซนเกรน ประธานเฟด สาขาบอสตัน กล่าวว่า มีความเป็นไปได้มากขึ้นที่จะมีการปรับขึ้นอัตราดอกเบี้ยในการประชุมนโยบายการเงินของเฟดในเดือนธ.ค. เมื่อพิจารณาจากความคืบหน้าทางเศรษฐกิจ
การแสดงความคิดเห็นของนายประธานเฟดสาขาบอสตันมีขึ้นหลังจากกระทรวงแรงงานสหรัฐระบุว่า ตัวเลขการจ้างงานนอกภาคเกษตรพุ่งขึ้น 271,000 ตำแหน่งในเดือนต.ค. ซึ่งเป็นการเพิ่มขึ้นมากที่สุดนับตั้งแต่เดือนธ.ค.ปีที่แล้ว ขณะที่อัตราการว่างงานลดลงสู่ระดับ 5.0% ซึ่งเป็นระดับต่ำสุดในรอบ 7 ปีครึ่ง